Document ID: 32010R1060

A BIZOTTSÁG 1060/2010/EU FELHATALMAZÁSON ALAPULÓ RENDELETE
(2010. szeptember 28.)
a 2010/30/EU európai parlamenti és tanácsi irányelvnek a háztartási hűtőkészülékek energiafogyasztásának címkézése tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiával kapcsolatos termékek energia- és egyéb erőforrás-fogyasztásának címkézéssel és szabványos termékismertetővel történő jelöléséről szóló, 2010. május 19-i 2010/30/EU európai parlamenti és tanácsi irányelvre (1) és különösen annak 10. cikkére,
mivel:
(1)
A 2010/30/EU irányelv előírja a Bizottság számára, hogy fogadjon el felhatalmazáson alapuló jogi aktusokat az energiával kapcsolatos olyan termékek címkézésére vonatkozóan, amelyek jelentős potenciállal rendelkeznek az energiamegtakarítást illetően és egyenértékű rendeltetés mellett jelentős eltérést mutatnak a teljesítményszintek tekintetében.
(2)
A háztartási hűtőkészülékek energiafogyasztásának címkézésére vonatkozó rendelkezéseket a 92/75/EGK tanácsi irányelvnek a háztartási hűtőszekrények, fagyasztók és ezek kombinációi energiafogyasztásának címkézése tekintetében történő végrehajtásáról szóló, 1994. január 21-i 94/2/EK bizottsági irányelv (2) állapította meg.
(3)
Az Unió teljes háztartásivillamosenergia-igényének jelentős részét teszi ki a háztartási hűtőkészülékek által felhasznált energia. Az energiafelhasználás hatékonyságának az eddigiekben megvalósított javításán túl a háztartási hűtőkészülékek energiafogyasztása tovább is csökkenthető.
(4)
A 94/2/EK irányelvet hatályon kívül kell helyezni, és a jelen rendeletnek új rendelkezéseket kell hoznia annak biztosítása érdekében, hogy az energiafogyasztást jelölő címke dinamikusan ösztönözze a gyártókat a háztartási hűtőkészülékek energiahatékonyságának további javítására és a piac energiahatékony technológiákra történő átállásának kialakítására.
(5)
Az ebben a rendeletben és a 2005/32/EK európai parlamenti és tanácsi irányelvnek a háztartási hűtőkészülékekre vonatkozó környezetbarát tervezési követelmények tekintetében történő végrehajtásáról szóló, 2009. július 22-i 643/2009/EK bizottsági rendeletben (3) foglalt rendelkezések együttesen 2020-ra évi 6 TWh (4) villamosenergia-megtakarítást eredményezhetnek, szemben azzal a lehetőséggel, amikor nem kerül sor intézkedésre.
(6)
Az abszorpciós hűtőkészülékek és bortároló készülékek egyre növekvő piacán forgalmazott termékek esetében ugyancsak adódnak energiamegtakarítási lehetőségek. Ezért a rendelet hatályát ezekre a készülékekre is ki kell terjeszteni.
(7)
Az abszorpciós hűtőkészülékek zajtalanok, ugyanakkor azonban sokkal több energiát fogyasztanak, mint a kompressziós hűtőkészülékek. Annak érdekében, hogy a végfelhasználók megalapozott döntést hozhassanak, a címkéken a háztartási hűtőkészülékek levegőben terjedő akusztikus zajkibocsátására vonatkozó adatokat is fel kell tüntetni.
(8)
A címkén feltüntetendő adatokat megbízható, pontos és megismételhető mérési eljárások alapján indokolt meghatározni, amelyek építenek a mérési módszerek terén általánosan elismert technológiai vívmányokra, ezen belül - ha rendelkezésre állnak - a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (5) I. mellékletében felsorolt európai szabványügyi testületek által elfogadott harmonizált szabványokra.
(9)
A rendeletnek meg kell állapítania a háztartási hűtőkészülékek címkéjének egységes megjelenését és tartalmát.
(10)
A rendelet emellett rögzíti a háztartási hűtőkészülékek műszaki dokumentációjára és termékismertető adatlapjára vonatkozó követelményeket is.
(11)
A rendeletnek továbbá szükséges meghatároznia azokat az információkat, amelyeket a távértékesítés bármely formája, hirdetések és műszaki promóciós anyagok alkalmazásakor fel kell tüntetni a háztartási hűtőkészülék dokumentációjában.
(12)
Helyénvaló rendelkezni a rendelet rendelkezéseinek a technológiai fejlődés figyelembevételével történő felülvizsgálatáról.
(13)
A 94/2/EK irányelvről ezen rendeletre való áttérés megkönnyítése érdekében az ezen rendelettel összhangban címkézett hűtőkészülékek a 94/2/EK irányelvvel összhangban lévőnek kell tekinteni.
(14)
A 94/2/EK irányelvet ezért hatályon kívül kell helyezni,
ELFOGADTA EZT A RENDELETET:
1. cikk
Tárgy és hatály
(1) Ez a rendelet megállapítja a 10-1 500 liter tárolási térfogatú, elektromos hálózatról üzemelő háztartási hűtőkészülékek címkézésére, valamint a termékkel kapcsolatos kiegészítő tájékoztatásra vonatkozó követelményeket.
(2) Ez a rendelet az elektromos hálózatról üzemelő háztartási hűtőkészülékekre vonatkozik, ideértve a nem háztartási használatra értékesített vagy nem élelmiszerek hűtésére szánt hűtőkészülékeket és a beépíthető készülékeket is.
A rendeletet az olyan elektromos hálózatról üzemelő háztartási hűtőkészülékekre is alkalmazni kell, amelyek akkumulátorról működtethetőek.
(3) Ez a rendelet nem alkalmazandó:
a)
olyan hűtőkészülékekre, amelyeket elsődlegesen a villamos energiától eltérő energiaforrásokkal - ideértve a cseppfolyós propán-bután gázt, a kerozint és a biodízel üzemanyagokat - üzemeltetnek;
b)
olyan akkumulátorról működtethető hűtőkészülékekre, amelyek külön megvásárolható AC/DC adapterrel az elektromos hálózatba csatlakoztathatók;
c)
egyszeri gyártású, egyedi kivitelezésű hűtőkészülékekre, amelyek nem feleltethetők meg más hűtőkészülék-modelleknek;
d)
a szolgáltatói ágazatban való használatra szánt olyan hűtőkészülékekre, amelyek a hűtött élelmiszerek eltávolítását elektronikus úton érzékelik, és az erre vonatkozó információkat elszámolás céljából hálózati kapcsolat útján automatikusan továbbítják;
e)
olyan készülékekre, amelyek elsődleges funkciója nem az élelmiszerek hűtés útján történő tárolása, ideértve az önálló jégkészítő gépeket vagy a hűtöttital-adagolókat is.
2. cikk
Fogalommeghatározások
A 2010/30/EU irányelv 2. cikkében rögzített fogalommeghatározásokon kívül az alábbiak alkalmazandók:
1. „élelmiszer”: meghatározott hőmérsékleten történő hűtést igénylő élelmiszerek, hozzávalók, italok - a bort is ideértve - és más, elsődlegesen fogyasztásra szánt anyagok;
2. „háztartási hűtőkészülék”: egy vagy több térrel rendelkező, szigetelt szekrény, ideértve a végfelhasználó által összeszerelendő formában értékesített készülékeket is, amely élelmiszerek hűtésére vagy fagyasztására, illetve hűtött vagy fagyasztott élelmiszerek nem szakmai célból történő tárolására szolgál, és amelyben a hűtést egy vagy több energiafogyasztó folyamat végzi;
3. „beépíthető készülék”: szekrénybe, fal előkészített mélyedésébe vagy hasonló helyre beszerelendő, rögzített hűtőkészülék, amelynél bútorszerelési munkálatok is szükségesek;
4. „hűtőszekrény”: élelmiszerek tartósítására szánt hűtőkészülék, amelyben legalább egy, friss élelmiszerek és/vagy - a bort is ideértve - italok tárolására alkalmas tér található;
5. „kompressziós hűtőkészülék”: olyan hűtőkészülék, amelyben a hűtés motoros kompresszorral történik;
6. „abszorpciós hűtőkészülék”: olyan hűtőkészülék, amelyben a hűtés energiaforrásként hőt felhasználó abszorpciós eljárással történik;
7. „hűtőszekrény-fagyasztó”: olyan hűtőkészülék, amelyben legalább egy, friss élelmiszerek tárolására szánt tér és legalább egy, friss ételek fagyasztására és fagyasztott élelmiszerek tárolására alkalmas másik tér található, a háromcsillagos tárolási körülményeknek megfelelően (élelmiszer-fagyasztó tér);
8. „fagyasztott élelmiszer tárolására alkalmas szekrény”: olyan hűtőkészülék, amelyben egy vagy több, fagyasztott élelmiszerek tárolására alkalmas tér található;
9. „élelmiszer-fagyasztó”: olyan hűtőkészülék, amelyben egy vagy több, fagyasztott élelmiszerek tárolására alkalmas tér található, amely(ek)nek a hőmérséklete a környezeti hőmérséklet és - 18 °C között alakul, és amely - háromcsillagos tárolási feltételek között - fagyasztott élelmiszerek tárolására is alkalmas; az élelmiszer-fagyasztónak kétcsillagos részei és/vagy terei is lehetnek a téren vagy a szekrényen belül;
10. „bortároló készülék”: olyan hűtőkészülék, amelynek egy vagy több, csak bor tárolására alkalmas tere van;
11. „többfunkciós készülék”: olyan hűtőkészülék, amelynek egy vagy több, csak többfunkciós tere van;
12. „egyenértékű hűtőkészülék”: olyan, forgalomban lévő háztartásihűtőkészülék-modell, amely ugyanazon gyártó által más kereskedelmi kód alatt forgalomba hozott, másik hűtőkészülék-modellel megegyező bruttó és tárolási térfogattal, műszaki, hatékonysági és teljesítményjellemzőkkel és tértípusokkal rendelkezik;
13. „végfelhasználó”: a háztartási hűtőkészülék vásárlója vagy potenciális vásárlója;
14. „értékesítési hely”: eladásra, bérletre vagy részletvásárlásra ajánlott háztartási hűtőkészülékek bemutatásának és értékesítésének helye.
Az I. mellékletben meghatározott fogalmak is alkalmazandók.
3. cikk
A beszállítók felelősségi köre
A beszállítók biztosítják, hogy:
a)
minden háztartási hűtőkészüléket ellátnak a II. mellékletben meghatározott formátumú és az ott meghatározott információkat tartalmazó nyomtatott címkével;
b)
rendelkezésre áll egy, a III. melléklet szerinti termékismertető adatlap;
c)
a IV. mellékletben meghatározott műszaki dokumentációt kérésre a tagállamok hatóságai és a Bizottság rendelkezésére bocsátják;
d)
az adott háztartásihűtőkészülék-modellre vonatkozó reklámok tartalmazzák az energiahatékonysági osztályt, ha a reklám közzétesz energiával kapcsolatos vagy árra vonatkozó információkat;
e)
az adott háztartásihűtőkészülék-modellre vonatkozó, a konkrét műszaki paramétereket leíró minden műszaki promóciós anyagok tartalmazzák az adott modell energiahatékonysági osztályát.
4. cikk
A kereskedők felelősségi köre
A kereskedők biztosítják, hogy:
a)
az értékesítési helyeken kiállított háztartási hűtőkészülékek elejének vagy tetejének külső részén - jól látható helyen - a beszállítók által a 3. cikk a) pontjának megfelelően kiállított címke szerepeljen;
b)
amennyiben a végfelhasználónak nincs lehetősége a kiállított készülék megtekintésére, a megvásárlásra, bérletre vagy részletvásárlásra kínált háztartási hűtőkészülékeket az V. melléklet szerint a beszállítók által biztosítandó információk nyújtásával értékesítik;
c)
az adott háztartásihűtőkészülék-modellre vonatkozó reklámok tartalmazzák a modell energiahatékonysági osztályát, ha a reklám közzétesz energiával kapcsolatos vagy árra vonatkozó információkat;
d)
az adott háztartásihűtőkészülék-modellre vonatkozó, a konkrét műszaki paramétereket leíró műszaki promóciós anyagok tartalmazzák az adott modell energiahatékonysági osztályát.
5. cikk
Mérési módszerek
A 3. cikkben említett információkat megbízható, pontos és megismételhető, a VI. mellékletben meghatározott mérési eljárás alapján kell megadni, amely épít a technika mindenkori állása szerinti, általánosan elfogadott mérési módszerekre.
6. cikk
Piacfelügyeleti célú vizsgálatok
A feltüntetett energiahatékonysági osztálynak, az éves energiafogyasztásnak, a friss és fagyasztott élelmiszer mennyiségének, a fagyasztókapacitásnak és a levegőben terjedő akusztikus zajkibocsátásnak való megfelelés értékelésekor a tagállamok a VII. mellékletben meghatározott eljárást alkalmazzák.
7. cikk
Felülvizsgálat
A Bizottság ezt a rendeletet a műszaki fejlődés fényében legkésőbb a hatálybalépését követően négy évvel felülvizsgálja. A felülvizsgálat különösen a VII. mellékletben szereplő ellenőrzési tűréshatárokat és a VIII. mellékletben szereplő korrekciós tényezők törlésének vagy csökkentésének lehetőségét vizsgálja meg.
8. cikk
Hatályon kívül helyezés
A 94/2/EK irányelv 2011. november 30-tól hatályát veszti.
9. cikk
Átmeneti rendelkezések
(1) A 3. cikk d) és e) pontja, valamint a 4. cikk b), c) és d) pontja nem alkalmazandó a 2012. március 30. előtt közzétett nyomtatott hirdetésekre és nyomtatott műszaki promóciós anyagokra.
(2) Azoknak a háztartási hűtőkészülékeknek, amelyeket 2011. november 30. előtt hoztak forgalomba, a 94/2/EK irányelvben meghatározott rendelkezéseknek kell megfelelniük.
(3) A 2011. november 30-át megelőzően értékesítés, bérbeadás vagy részletfizetéssel történő értékesítés céljából forgalomba hozott és ezen rendelet rendelkezéseinek megfelelő háztartási hűtőkészülékeket úgy kell tekinteni, hogy azok eleget tesznek a 94/2/EK irányelv előírásainak.
10. cikk
Hatálybalépés és alkalmazás
(1) Ez a rendelet az Európai Unió Hivatalos Lapjában való kihirdetését követő huszadik napon lép hatályba.
(2) A rendelet 2011. november 30-tól alkalmazandó. A 3. cikk d) és e) pontja, valamint a 4. cikk b), c) és d) pontja azonban 2012. március 30-tól alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. szeptember 28-án.

Labels: 7
3
14
1